Hr Kristen Michal

peaminister

8. september 2025

KIRJALIK KÜSIMUS

**Kaitseministeeriumi rahakasutuse ja õiguskaitseorganite kaasamise kohta**

Lugupeetud peaminister

Riigikontrolli audit kaitseministeeriumi ja tema allasutuste tegevuse kohta on avalikkuse ette toonud rea tõsiseid probleeme. Rääkimata ainult tehnilistest raamatupidamisvigadest, on siin tegemist maksumaksjate raha väärkasutuse riskiga kümnete miljonite eurode ulatuses.

Näiteks: märtsis 2024 maksis Riigi Kaitseinvesteeringute Keskus tarnijale ekslikult 79,1 miljonit USA dollarit ning juulis veel 8,7 miljonit dollarit, millest vaid osa tagastati; üle 40 miljoni jäi tarnija käsutusse ettemaksuna; alates 2018. aastast seisab ühe tarnija kontol 9,6 miljoni euro suurune ettemaks, mis sisuliselt toimib pikaajalise intressivaba laenuna Eesti maksumaksjate arvelt; ligi 10 miljoni euro suurune avansiline makse on jäänud arvestamata juba kaheksa aastat.

Dokumentides esines juhtumeid, kus kaupade vastuvõtmisel olid tarned puudulikud või puudus info defektide kõrvaldamise kohta, mistõttu ei ole võimalik kontrollida, millise lepingu alusel ja millal kaup tegelikult saabus.

Need faktid viitavad süsteemsetele puudujääkidele riigi raha kasutamisel, mis nõuavad kiiret ja läbipaistvat lahendamist.

Sellega seoses palun teil vastata järgmistele küsimustele:

1. Kas valitsus kavatseb kaasata õiguskaitseorganeid tuvastatud juhtumite uurimiseks ja võimalike väärkasutuste selgitamiseks?

2. Milliseid konkreetseid samme kavatseb valitsus astuda, et tagada kaitseministeeriumi ja tema allasutuste rahakasutus vastavuses seaduste ja heade tavadega?

3. Kuidas kavatseb valitsus taastada maksumaksjate usalduse olukorras, kus kaitsekulutuste maht kasvab kiiresti, kuid rahakasutuse üle puudub usaldusväärne kontroll?

Lugupidamisega

/allkirjastatud digitaalselt/

Aleksandr Tšaplõgin

Riigikogu liige